Muutettu ehdotus: neuvoston asetus eräiden laajasti vaeltavien kalakantojen pyyntiin sovellettavien valvontatoimenpiteiden vahvistamisesta annetun neuvoston asetuksen (EY) N:o 1936/2001 muuttamisesta (komission EY:n perustamissopimuksen 250 (2) artiklan nojalla esittämä) /* KOM/2003/0417 lopull. - CNS 2002/0186 */





Muutettu ehdotus: NEUVOSTON ASETUS eräiden laajasti vaeltavien kalakantojen pyyntiin sovellettavien valvontatoimenpiteiden vahvistamisesta annetun neuvoston asetuksen (EY) N:o 1936/2001 muuttamisesta (komission EY:n perustamissopimuksen 250 (2) artiklan nojalla esittämä) PERUSTELUT Euroopan yhteisö on mukana alueellisissa kalastusjärjestöissä, jotka tekevät alueellista yhteistyötä kalavarojen säilyttämisen ja hoidon alalla. Yhteisöstä tuli Atlantin tonnikalojen suojelua koskevan kansainvälisen yleissopimuksen (ICCAT), jäljempänä 'ICCAT-yleissopimus', sopimuspuoli 14 päivänä marraskuuta 1997. Yhteisö on lisäksi hyväksynyt Intian valtameren tonnikalatoimikunnan, jäljempänä 'IOTC', perustamista koskevan sopimuksen. Kansainvälisen Atlantin tonnikalojen suojelukomission (ICCAT) hyväksymät valvontatoimenpiteet samoin kuin IOTC:nkin hyväksymät valvontatoimenpiteet on saatettu osaksi yhteisön lainsäädäntöä eräiden laajasti vaeltavien kalakantojen pyyntiin sovellettavien valvontatoimenpiteiden vahvistamisesta 27 päivänä syyskuuta 2001 annetulla neuvoston asetuksella (EY) N:o 1936/2001 [1]. [1] EYVL L 263, 3.10.2001, s. 1. Vuonna 2001 ICCAT hyväksyi eräitä Atlantilla ja Välimerellä laajasti vaeltavia kalakantoja koskevia ja IOTC eräitä Intian valtamerellä laajasti vaeltavia kalakantoja koskevia uusia valvontatoimenpiteitä. Neuvosto ei ole vielä hyväksynyt asetuksen (EY) N:o 1936/2001 muuttamista koskevaa asetusehdotusta [2], jonka tavoitteena on saattaa ICCATin ja IOTC:n kokouksissaan hyväksymät tekniset toimenpiteet osaksi yhteisön lainsäädäntöä. [2] KOM(2002) 421 lopullinen. ICCAT kolmannessatoista ylimääräisessä kokouksessaan Bilbaossa Espanjassa 28.10.-4.11.2002 ja IOTC seitsemännessä sääntömääräisessä kokouksessaan Victoriassa Seychelleillä 2.-6.12.2002 hyväksyivät eräitä Atlantilla ja Välimerellä laajasti vaeltavia kalakantoja koskevia uusia valvontatoimenpiteitä. Nämä uudet toimenpiteet on syytä saattaa osaksi yhteisön lainsäädäntöä. Tämän komission perustamissopimuksen 250 artiklan 2 kohdan mukaisesti esittämän muutetun ehdotuksen tavoitteena on saattaa nämä vuosina 2001 ja 2002 annetut suositukset osaksi yhteisön lainsäädäntöä muuttamalla asetusta (EY) N:o 1936/2001. Komissio ehdottaa, että neuvosto hyväksyisi tämän muutetun ehdotuksen. 2002/0186 (CNS) Muutettu ehdotus: NEUVOSTON ASETUS eräiden laajasti vaeltavien kalakantojen pyyntiin sovellettavien valvontatoimenpiteiden vahvistamisesta annetun neuvoston asetuksen (EY) N:o 1936/2001 muuttamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 37 artiklan, ottaa huomioon komission ehdotuksen [3], [3] EUVL C [...], [...], s. [...]. ottaa huomioon Euroopan parlamentin lausunnon [4] [4] EUVL C [...], [...], s. [...]. sekä katsoo seuraavaa: (1) Kansainvälinen Atlantin tonnikalojen suojelukomissio, jäljempänä 'ICCAT', on hyväksynyt useita suosituksia, ja Intian valtameren tonnikalatoimikunta, jäljempänä 'IOTC' on hyväksynyt useita päätöslauselmia, joista aiheutuu tarkastuksia ja valvontaa koskevia velvoitteita, jotka on saatettu osaksi yhteisön lainsäädäntöä asetuksella (EY) N:o 1936/2001 [5]. [5] EYVL L 263, 3.10.2001, s. 1. (2) ICCAT seitsemännessätoista kokouksessaan vuonna 2001 ja kolmannessatoista ylimääräisessä kokouksessaan vuonna 2002 sekä IOTC kuudennessa sääntömääräisessä kokouksessaan vuonna 2001 ja seitsemännessä sääntömääräisessä kokouksessaan vuonna 2002 suosittelivat uusia valvontatoimenpiteitä eräille laajasti vaeltaville kalakannoille. Suositukset ja päätöslauselmat ovat yhteisöä velvoittavia, ja ne olisi sen vuoksi pantava täytäntöön. (3) Asetus (EY) N:o 1936/2001 olisi sen vuoksi muutettava vastaavasti, ON ANTANUT TÄMÄN ASETUKSEN: 1 artikla Muutetaan asetus (EY) N:o 1936/2001 seuraavasti: 1. Lisätään 3 artiklaan g, h, i ja j alakohta seuraavasti: "g) 'lihottamisella' yksilöiden kasvattamista altaissa niiden painon tai rasvapitoisuuden lisäämiseksi niiden kaupan pitämistä varten; h) 'altaaseen panemisella' pieni- tai suurikokoisten luonnonvaraisten yksilöiden asettamista suljettuihin rakenteisiin (altaisiin) lihottamista varten; i) 'lihotuslaitoksella' yritystä, joka harjoittaa altaisiin pantujen luonnonvaraisten yksilöiden kasvatusta niiden lihottamiseksi; j) 'kuljetusaluksella' alusta, joka ottaa vastaan luonnonvaraisia yksilöitä ja kuljettaa ne elävinä lihotuslaitoksiin." 2. Lisätään 4 a artikla ja 4 b artikla seuraavasti: "4 a artikla Tonnikalan lihotustoimiin osallistuvien alusten toiminta 1. Lihotettaviksi tarkoitettujen tonnikalojen siirtotoimia kuljetusalukselle toteuttavien yhteisön kalastusalusten päällikköjen on kirjattava kalastuspäiväkirjaan seuraavat tiedot: - siirrettyjen tonnikalojen määrä (elopaino kilogrammoina ja kalojen lukumäärä), - pyyntialue, - tonnikalojen siirron päivämäärä ja sijainti, - kuljetusaluksen nimi, - siirrettyjen tonnikalamäärien vastaanottajana olevan lihotuslaitoksen nimi. 2. Sellaisten kuljetusalusten päällikköjen, joihin on siirretty tonnikaloja, on kirjattava kalastuspäiväkirjaan seuraavat tiedot: - kustakin kalastusaluksesta siirrettyjen tonnikalojen määrä (elopaino kilogrammoina ja kalojen lukumäärä), - tonnikalojen siirron päivämäärä ja sijainti, - siirrettyjen tonnikalamäärien vastaanottajana olevan lihotuslaitoksen nimi. 3. Jäsenvaltioiden on huolehdittava, että niiden toimivaltaiset viranomaiset kirjaavat kaikki niiden lipun alla purjehtivien alusten altaaseen panemat tonnikalamäärät. Jäsenvaltioiden on toimitettava komissiolle niiden lipun alla purjehtivien alusten pyytämiä ja altaaseen panemia tonnikalamääriä koskevat tiedot 5 artiklassa tarkoitettujen säännösten mukaisesti (tehtävä I sellaisena kuin ICCAT on sen määritellyt). Jos on kysymys pyydettyjen ja lihotettaviksi tarkoitettujen tonnikalojen viennistä, jäsenvaltioiden on toimitettava komissiolle vahvistamiensa, ... annetussa asetuksessa (EY) N:o ... tarkoitettujen tilastollisten asiakirjojen numerot ja päivämäärät ja ilmoitettava määränpäänä oleva kolmas maa. 4. Jäsenvaltioiden on toimitettava komissiolle sähköisessä muodossa luettelo kaikista niiden lipun alla purjehtivista ja yhteisössä rekisteröidyistä aluksista, jotka pyytävät tonnikaloja lihottamista varten. Luettelo on toimitettava viimeistään kunkin vuoden 1 päivänä elokuuta, ja siinä on oltava seuraavat tiedot: a) komission asetuksen (EY) N:o 2090/98 [6] liitteessä I olevan määrittelyn mukainen kalastusaluksen sisäinen numero; [6] EYVL L 266, 1.10.1998, s. 27. b) varustamon, kalastustoimen harjoittajan tai vuokraajan nimi ja osoite. 5. Jäsenvaltioiden on toimitettava komissiolle sähköisessä muodossa luettelo kaikista niiden lipun alla purjehtivista ja yhteisössä rekisteröidyistä aluksista, jotka toimittavat ja/tai siirtävät tonnikaloja lihottamista varten. Luettelo on toimitettava viimeistään kunkin vuoden 1 päivänä elokuuta, ja siinä on oltava seuraavat tiedot: a) aluksen nimi ja rekisteröintinumero; b) tarvittaessa aiempi lippuvaltio tai aiemmat lippuvaltiot; c) aluksen tyyppi (sumppualus, hinaaja jne.), pituus ja vetoisuus bruttotonneina; d) kansainvälinen radiokutsutunnus: e) varustamon, kalastustoimen harjoittajan tai vuokraajan nimi ja osoite." "4 b artikla Tonnikalan lihotuslaitosten toiminta 1. Jäsenvaltioiden on toteutettava tarvittavat toimenpiteet varmistaakseen, että niiden lainkäyttövaltaan kuuluvat tonnikalan lihotuslaitokset toimittavat niiden toimivaltaisille viranomaisille altaaseenpanoilmoituksen 48 tunnin kuluessa kustakin kalastusaluksen tai kuljetusaluksen suorittamasta altaaseen panemisesta. Jäsenvaltioiden hyväksymät lihotuslaitokset ovat vastuussa tämän artiklan mukaiset tarvittavat tiedot sisältävän altaaseenpanoilmoituksen toimittamisesta. 2. Edellä 1 kohdassa tarkoitetun altaaseenpanoilmoituksen on sisällettävä seuraavat tiedot: - lihotuslaitoksen nimi, - jokaisen tuotteita siirtäneen aluksen tunnistetiedot (nimi, lippuvaltio ja rekisteröintinumero), - siirron päivämäärä ja paikka, - altaaseen pannut määrät kilogrammoina elopainoa, - siirrettyjen yksilöiden lukumäärä, - pyyntialue, - ... annetussa asetuksessa (EY) N:o ... tarkoitetun tilastollisen asiakirjan tai jälleenvientitodistuksen numero, vahvistamispäivä ja lippuvaltio tai jälleenvientimaa/-yhteisö/-kalastusyhteisö, jos on kysymys tuonnista. 3. Jäsenvaltioiden on toteutettava tarvittavat toimenpiteet varmistaakseen, että 1 kohdassa tarkoitetut lihotuslaitokset toimittavat niille viimeistään kunkin vuoden 1 päivänä heinäkuuta lihotetun tonnikalan kaupan pitämistä koskevan ilmoituksen. 4. Edellä 3 kohdassa tarkoitetun lihotetun tonnikalan kaupan pitämistä koskevan ilmoituksen on sisällettävä seuraavat tiedot: - laitoksen nimi, - laitoksen osoite, - laitoksen omistaja, - edeltävän vuoden aikana kaupan pidetyt tonnikalamäärät (tonneina), - kaupan pidettyjen tonnikalamäärien määränpää (ostajan nimi, maa, myyntipäivä), - ... annetussa asetuksessa (EY) N:o ... tarkoitettujen tilastollisten asiakirjojen numerot ja vahvistamispäivät, jos on kysymys viennistä, - kaupan pidettyjen määrien lihotuksen kesto (kuukausina), - arvio kaupan pidetyn kalan koosta. 5. Jäsenvaltioiden on toimitettava 1 ja 3 kohdassa tarkoitettujen tietojen perusteella komissiolle sähköisessä muodossa viimeistään kunkin vuoden 1 päivänä elokuuta: - edeltävän vuoden aikana altaaseen pannut tonnikalamäärät lihotuslaitoksittain eriteltyinä, - edeltävän vuoden aikana kaupan pidetyt tonnikalamäärät lihotuslaitoksittain eriteltyinä. 6. Jäsenvaltioiden on toimitettava komissiolle sähköisessä muodossa ennen kunkin vuoden 1 päivää elokuuta luettelo niiden lainkäyttövaltaan kuuluvista lihotuslaitoksista. Luettelossa on oltava seuraavat tiedot: - laitoksen nimi ja osoite, - laitoksen omistajan nimi, - altaiden lukumäärä ja sijainti sekä niiden varastointikapasiteetti (tonneina)." 3. Muutetaan 5 artikla seuraavasti: (a) Korvataan 1 kohta seuraavasti: "1. Jäsenvaltioiden on toimitettava sähköisessä muodossa vuosittaiset nimellissaalistiedot (tehtävä I sellaisena kuin ICCAT on sen määritellyt) liitteessä II mainituista lajeista komissiolle, joka puolestaan toimittaa ne ICCATin toimeenpanevalle sihteeristölle. Jäsenvaltioiden on toimitettava komissiolle viimeistään seuraavan vuoden 30 päivänä kesäkuuta tieteellistä tutkimusta varten koko vuotta koskevat lopulliset arviot, tai jos niitä ei voida toimittaa, alustavat arviot." (b) Korvataan 2 kohdan johdantokappale seuraavasti: "2. Jäsenvaltioiden on toimitettava sähköisessä muodossa ICCATin toimeenpanevalle sihteeristölle vuosittain viimeistään heinäkuun 31 päivänä seuraavat tiedot (tehtävä II sellaisena kuin ICCAT on sen määritellyt) ja annettava komissiolle sähköinen pääsy näihin tietokantoihin:" 4. Lisätään 6 artiklaan 1 a kohta seuraavasti: "1 a Jäsenvaltioiden on toimitettava tieteellistä tutkimusta varten sähköisessä muodossa ICCATin toimeenpanevalle sihteeristölle saalis- ja pyyntiponnistustiedot sellaisina kuin ICCAT on ne määritellyt, erityisesti arviot kuolleiden sillihaiden, makrillihaiden ja sinihaiden poisheitoista, ja annettava komissiolle sähköinen pääsy näihin tietokantoihin." 5. Lisätään 6 a artikla seuraavasti: "6 a artikla Valkomarliinin ja purjemarliinin saalistiedot 1. Yhteisön kalastusalusten päälliköiden on kirjattava päivittäin kalastuspäiväkirjaan tiedot elävien ja kuolleiden valko- ja purjemarliinien palauttamisesta veteen alueittain, jotka ovat suuruudeltaan enintään 5 pituusastetta ja 5 leveysastetta, ja merkittävä purkamisilmoituksiin aluksesta purettujen valko- ja purjemarliinien määrä tai paino. 2. Jäsenvaltioiden on toimitettava komissiolle viimeistään kunkin vuoden 30 päivänä kesäkuuta tieteellistä tutkimusta varten sähköisessä muodossa koko edellistä vuotta koskevat lopulliset arviot, tai jos niitä ei voida toimittaa, alustavat arviot valko- ja purjemarliinin saaliista, myös veteen palauttamisesta, sekä aluksesta purkamisista." 6. Lisätään 8 a, 8 b ja 8 c artikla seuraavasti: "8 a artikla Rekisteri aluksista, joilla on lupa kalastaa yleissopimusalueella 1. Jäsenvaltioiden on toimitettava komissiolle ennen 1 päivää kesäkuuta 2003 sähköisessä muodossa luettelo niiden lipun alla purjehtivista tai niiden alueella rekisteröidyistä kokonaispituudeltaan yli 24 metrin mittaisista aluksista, joille se antaa luvan kalastaa tonnikaloja ja niiden lähilajeja ICCAT-yleissopimusalueella myöntämällä niille erityiskalastusluvan. 2. Edellä 1 kohdassa tarkoitetussa luettelossa on oltava seuraavat tiedot: a) komission asetuksen (EY) N:o 2090/98 liitteessä I olevan määrittelyn mukainen aluksen sisäinen numero; b) tarvittaessa aiempi lippuvaltio tai aiemmat lippuvaltiot; c) tarvittaessa aiemmat tiedot muista rekistereistä poistamisesta; d) laivanvarustajien ja toimijoiden nimet ja osoitteet; e) käytetty pyydys; f) sallittu kalastus- ja/tai jälleenlaivausaika; 3. Komissio toimittaa nämä tiedot ICCATin toimeenpanevalle sihteeristölle ennen 1 päivää heinäkuuta 2003, jotta asianomaiset yhteisön alukset tulisivat kirjatuiksi ICCATin rekisteriin kokonaispituudeltaan yli 24 metrin mittaisista aluksista, jotka saavat kalastaa ICCAT-yleissopimusalueella, jäljempänä 'ICCAT-rekisteri'. 4. Kaikki 1 kohdassa tarkoitettuun luetteloon tehtävät muutokset on annettava tiedoksi komissiolle ICCATin toimeenpanevalle sihteeristölle toimitettaviksi samaa menettelyä noudattaen vähintään 10 työpäivää ennen päivämäärää, jona alukset aloittavat kalastuksen yleissopimusalueella. 5. Kokonaispituudeltaan yli 24 metrin mittaisilta yhteisön kalastusaluksilta, joita ei ole kirjattu 1 kohdassa tarkoitettuun luetteloon, kielletään tonnikalojen ja niiden lähilajien kalastus, aluksella pitäminen, jälleenlaivaus ja purkaminen ICCAT-yleissopimusalueella. 6. Jäsenvaltioiden on toteutettava tarvittavat toimenpiteet varmistaakseen, että: a) ainoastaan 1 kohdassa tarkoitetut niiden lipun alla purjehtivat alukset, joilla on lippujäsenvaltion myöntämä erityinen kalastuslupa aluksella, voivat luvassa vahvistetuin edellytyksin harjoittaa kalastusta ICCAT-yleissopimusalueella; b) erityiskalastuslupaa ei myönnetä aluksille, jotka ovat harjoittaneet 19 b artiklassa tarkoitettua laitonta, ilmoittamatonta ja sääntelemätöntä kalastusta ICCAT-yleissopimusalueella, paitsi jos uudet laivanvarustajat ovat toimittaneet riittävät todisteet siitä, että edelliset varustajat ja toimijat eivät enää ole edunsaajia eikä niillä ole näiden alusten suhteen oikeudellisia tai taloudellisia etuja valvottavanaan, sekä että he eivät osallistu laittomaan, ilmoittamattomaan ja sääntelemättömään kalastukseen tai ole muutoin siihen yhteydessä; c) mahdollisuuksien rajoissa ja kansallista lainsäädäntöä noudattaen, niiden lipun alla purjehtivien 1 kohdassa tarkoitettujen alusten varustajat ja toimijat eivät osallistu eivätkä ole yhteydessä ICCAT-rekisteriin kirjaamattomien kalastusalusten ICCAT-yleissopimusalueella harjoittamaan tonnikalojen kalastukseen; d) mahdollisuuksien rajoissa ja kansallista lainsäädäntöä noudattaen, niiden lipun alla purjehtivien 1 kohdassa tarkoitettujen alusten varustajilla on jonkin jäsenvaltion kansalaisuus. 7. Jäsenvaltioiden on toteutettava tarvittavat toimenpiteet tonnikalojen ja niiden lähilajien ICCAT-yleissopimusalueella tapahtuvan kalastuksen, aluksella pitämisen, jälleenlaivaamisen ja purkamisen kieltämiseksi sellaisilta kokonaispituudeltaan yli 24 metrin mittaisilta aluksilta, joita ei ole kirjattu ICCAT-rekisteriin. 8. Jäsenvaltioiden on ilmoitettava viipymättä komissiolle kaikki tiedot, joiden perusteella on syytä vakavasti epäillä, että kokonaispituudeltaan yli 24 metrin mittaiset alukset, joita ei ole kirjattu ICCAT-rekisteriin, harjoittavat tonnikalojen tai niiden lähilajien kalastusta ja/tai jälleenlaivausta ICCAT-yleissopimusalueella. "8 b artikla Yhteisön kalastusalusten vuokraamista koskevat säännökset 1. Jäsenvaltioiden on toimitettava komissiolle ennen kunkin vuoden 15 päivää kesäkuuta luettelo niiden lipun alla purjehtivista aluksista, jotka on vuokrattu ICCAT-yleissopimuksen sopimuspuolille kuluvaksi vuodeksi. 2. Edellä 1 kohdassa tarkoitetussa luettelossa on oltava seuraavat tiedot: a) komission asetuksen (EY) N:o 2090/98 liitteessä I olevan määrittelyn mukainen kalastusaluksen sisäinen numero; b) varustamoiden nimet ja osoitteet; c) kalalajit, joita vuokraus koskee, ja vuokrasopimuksella myönnetty kiintiö; d) vuokrasopimuksen kesto; e) vuokraajan nimi; f) lippujäsenvaltion vuokrasopimusta koskeva suostumus; g) sen maan nimi, johon alus on vuokrattu; h) ilmoitus siitä, että aluksen päällikölle on toimitettu ICCAT-yleissopimusalueella voimassa olevat määräykset. 3. Vuokrasopimuksen tekopäivänä lippujäsenvaltion on toimitettava seuraavat tiedot ICCATin toimeenpanevalle sihteeristölle ja annettava ne komissiolle tiedoksi: a) vuokrasopimusta koskeva suostumuksensa; b) toimenpiteet, jotka se on toteuttanut varmistaakseen, että sen lipun alla purjehtivat vuokrauksen kohteena olevat alukset noudattavat ICCATin säilyttämis- ja hoitotoimenpiteitä. 4. Kun vuokrasopimus päättyy, lippujäsenvaltion on toimitettava ICCATin toimeenpanevalle sihteeristölle tieto vuokrasopimuksen päättymispäivästä ja ilmoitettava se komissiolle. 5. Lippujäsenvaltion, jonka alus on vuokrattu, on toteutettava tarvittavat toimenpiteet varmistaakseen, että: - vuokrattu alus ei saa vuokra-aikana kalastaa lippujäsenvaltiolle myönnettyä kiintiötä tai kalastusmahdollisuuksia käyttäen, - vuokrattu alus ei saa kalastaa useamman vuokrasopimuksen nojalla samaan aikaan, - vuokratun aluksen saaliit kirjataan erillään muiden saman lippujäsenvaltion alusten saaliista, - alus noudattaa ICCATin hyväksymiä säilyttämis- ja hoitotoimenpiteitä." "8 c artikla Jälleenlaivaustoimet Jonkin lippujäsenvaltion kokonaispituudeltaan yli 24 metrin mittaiset alukset, jotka kalastavat pitkälläsiimalla ja jotka on kirjattu 8 a artiklassa tarkoitettuun ICCATin luetteloon saavat osallistua jälleenlaivaustoimiin ICCAT-yleissopimusalueella ainoastaan saatuaan lippujäsenvaltion toimivaltaisilta viranomaisilta siihen ennakolta luvan. 7. Korvataan 9 artiklan 1 kohdassa ilmaus "kesäkuun 15 päivää" ilmauksella "elokuun 15 päivää". 8. Lisätään 9 a artikla seuraavasti: "9 a artikla Vuotuinen ilmoitus suurten pitkäsiima-alusten ICCATin hoitovaatimusten soveltamisesta Niiden jäsenvaltioiden, joiden kokonaispituudeltaan yli 24 metrin mittaiset pitkäsiima-alukset saavat kalastaa yleissopimusalueella, on toimitettava komissiolle vuosittain ennen 1 päivää syyskuuta liitteessä III olevan mallin mukainen "Vuotuinen ilmoitus suurten pitkäsiima-alusten ICCATin hoitovaatimusten soveltamisesta"." 9. Lisätään 19 a, 19 b ja 19 c artikla seuraavasti: "19 a artikla Toimenpiteet laittoman, sääntelemättömän ja ilmoittamattoman kalastuksen torjumiseksi Jäsenvaltioiden on pyrittävä kansallisen lainsäädäntönsä mukaisesti varmistamaan, että niiden tuojat, kuljettajat ja muut toimijat eivät osallistu sellaisten tonnikalojen ja niiden lähilajien kauppaan ja jälleenlaivaamiseen, jotka pyytänyt alus harjoittaa laitonta, sääntelemätöntä ja ilmoittamatonta kalastusta ICCAT-yleissopimusalueella ja erityisesti kalastusta, joka ei täytä ICCATin hyväksymiä säilyttämis- ja hoitotoimenpiteitä. 19 b artikla Tiedot aluksista, joiden epäillään harjoittaneen laitonta, ilmoittamatonta ja sääntelemätöntä kalastusta ICCAT-yleissopimusalueella 1. Tätä artiklaa sovellettaessa muun kuin sopimuspuolen lipun alla purjehtivan kalastusaluksen epäillään harjoittavan laitonta, ilmoittamatonta ja sääntelemätöntä kalastusta, jos jonkin jäsenvaltion toimivaltaiset viranomaiset ovat osoittaneet muun muassa, että alus: a) joka ei ole ICCAT-rekisterissä, pyytää tonnikaloja tai niiden lähilajeja ICCAT-yleissopimusalueella; b) pyytää tonnikaloja tai niiden lähilajeja ICCAT-yleissopimusalueella, vaikka sen lippuvaltiolle ei ole myönnetty ICCATin asianomaisten säilyttämis- ja hoitotoimenpiteiden nojalla vahvistettuja kiintiöitä, saalisrajoja tai pyyntiponnistusosuuksia; c) ei kirjaa eikä ilmoita ICCAT-yleissopimusalueella pyytämiään saaliita tai antaa vääriä ilmoituksia; d) ottaa tai purkaa alamittaisia kaloja ICCATin säilyttämis- ja hoitotoimenpiteiden vastaisesti; e) kalastaa kalastuskiellon voimassaoloaikana tai kielletyillä alueilla ICCATin säilyttämis- ja hoitotoimenpiteiden vastaisesti; f) käyttää kiellettyjä pyydyksiä ICCATin säilyttämis- ja hoitotoimenpiteiden vastaisesti; g) osallistuu jälleenlaivaustoimiin 5 kohdassa tarkoitettuun luetteloon kirjattujen alusten kanssa; h) pyytää ilman lupaa tonnikaloja tai niiden lähilajeja rannikkovaltioiden kansalliseen lainkäyttövaltaan kuuluvilla vesillä ICCAT-yleissopimusalueella ja/tai rikkoo niiden lakeja ja asetuksia; i) on valtioton ja pyytää tonnikaloja tai niiden lähilajeja ICCAT-yleissopimusalueella; j) harjoittaa jotakin muuta ICCATin säilyttämis- ja hoitotoimenpiteiden vastaista kalastustoimintaa. 2. Jäsenvaltioiden on toimitettava komissiolle toimivaltaisten viranomaistensa keräämien tietojen perusteella ennen kunkin vuoden 15 päivää kesäkuuta luettelo muiden kuin sopimuspuolten lipun alla purjehtivista aluksista, joiden epäillään harjoittaneen laitonta, ilmoittamatonta ja sääntelemätöntä kalastusta ICCAT-yleissopimusalueella kuluvan vuoden ja sitä edeltäneiden vuosien aikana; luettelon mukaan on liitettävä kyseistä epäilyä koskevat todisteet. Komissio toimittaa jäsenvaltioilta saamansa tiedot viimeistään 15 päivänä heinäkuuta ICCATin toimeenpanevalle sihteeristölle. 3. Kun komissio on saanut ICCATin toimeenpanevalta sihteeristöltä sen laatiman luetteloluonnoksen muiden kuin sopimuspuolten aluksista, joiden epäillään harjoittavan laitonta, ilmoittamatonta ja sääntelemätöntä kalastusta, se toimittaa luetteloluonnoksen jäsenvaltioille. Luetteloluonnoksen saatuaan jäsenvaltioiden on valvottava tarkasti luetteloluonnoksessa mainittuja aluksia niiden toimien ja mahdollisten nimen, lippuvaltion ja/tai omistajan muutosten selvittämiseksi. 4. Jäsenvaltioiden on toimitettava komissiolle viimeistään 30 päivänä syyskuuta kaikki lisätiedot, joilla saattaa olla merkitystä 5 kohdassa tarkoitetun luettelon laatimisessa. 5. Kun komissio on saanut ICCATilta vuosittaisen luettelon aluksista, joiden on todettu harjoittavan laitonta, ilmoittamatonta ja sääntelemätöntä kalastusta, jäljempänä 'laitonta, ilmoittamatonta ja sääntelemätöntä kalastusta harjoittavien alusten luettelo', se antaa luettelon tiedoksi jäsenvaltioille. 19 c artikla Laittomasta, ilmoittamattomasta ja sääntelemättömästä kalastuksesta epäiltyjä aluksia koskevat toimenpiteet 1. Jäsenvaltioiden on toteutettava kansallisen lainsäädäntönsä ja yhteisön lainsäädännön mukaisesti tarvittavat toimenpiteet varmistaakseen, että: a) laittomasta, ilmoittamattomasta ja sääntelemättömästä kalastuksesta epäiltyjen alusten, jotka tulevat vapaaehtoisesti satamaan, ei anneta siellä suorittaa purkamista eikä jälleenlaivaamista; b) laitonta, ilmoittamatonta ja sääntelemätöntä kalastusta harjoittavien alusten luettelossa olevien alusten ei sallita purjehtia niiden lipun alla lukuun ottamatta sellaisia tapauksia, joissa alus on vaihtanut todellista omistajaa ja uusi omistaja pystyy osoittamaan luotettavalla tavalla, ettei aluksen aiemmalla omistajalla tai käyttäjällä ole enää aluksen suhteen oikeudellisia, taloudellisia tai todellisia etuja valvottavanaan eikä alus ole tämän valvonnassa, tai jos lippuvaltio päättelee kaikki asiaan kuuluvat seikat huomioon otettuaan, ettei aluksen purjehtimisesta sen lipun alla ole seurauksena laittoman, ilmoittamattoman ja sääntelemättömän kalastuksen harjoittaminen; c) tuojia, kuljettajia ja muiden asianomaisten alojen toimijoita kannustetaan pidättäytymään laitonta, ilmoittamatonta ja sääntelemätöntä kalastusta harjoittavien alusten luetteloon kirjattujen alusten pyytämiä tonnikaloja ja niiden lähilajeja koskevista liiketoimista ja jälleenlaivauksesta; d) kaikki merkitykselliset tiedot kerätään ja vaihdetaan muiden sopimuspuolten ja muiden kuin sopimuspuolina olevien yhteistyötä tekevien osapuolten, yhteisöjen ja kalastusyhteisöjen kanssa laitonta, ilmoittamatonta ja sääntelemätöntä kalastusta harjoittavien alusten luetteloon kirjatuilta aluksilta peräisin olevien tonnikalojen tai niiden lähilajien väärien tuonti-/vientitodistusten valvomiseksi ja estämiseksi. 2. Seuraavat toimet ovat kiellettyjä: a) jonkin jäsenvaltion lipun alla purjehtivien ja yhteisössä rekisteröityjen kalastusalusten, emoalusten ja kuljetusalusten osallistuminen jälleenlaivaustoimiin laitonta, ilmoittamatonta ja sääntelemätöntä kalastusta harjoittavien alusten luetteloon kirjattujen alusten kanssa; b) laitonta, ilmoittamatonta ja sääntelemätöntä kalastusta harjoittavien alusten luetteloon kirjatun aluksen vuokraaminen; c) laitonta, ilmoittamatonta ja sääntelemätöntä kalastusta harjoittavien alusten luetteloon kirjatuilta aluksilta peräisin olevien tonnikalojen tai niiden lähilajien tuonti, purkaminen ja jälleenlaivaus. 10. Muutetaan II luku seuraavasti: "1 jakso Valvontatoimenpiteet" "20 artikla Yleiset periaatteet Kunkin jäsenvaltion on toteutettava tarvittavat toimenpiteet, jotta sen lipun alla purjehtivat alukset noudattavat alueella sovellettavia toimenpiteitä. " "20 a artikla Rekisteri aluksista, joilla on lupa kalastaa IOTC:n alueella Asetuksen 8 c artiklan säännöksiä sovelletaan soveltuvin osin." "20 b artikla Jälleenlaivaustoimet Asetuksen 8 a artiklan säännöksiä sovelletaan soveltuvin osin." "20 c artikla Pyydysten merkitseminen 1. Yhteisön alusten, joilla on lupa kalastaa alueella, käyttämät pyydykset on merkittävä seuraavasti: verkoissa, siimoissa ja muissa meressä olevissa pyydyksissä on oltava päivällä lippu- tai tutkaheijastinpoijuja ja öisin valopoijuja, joiden avulla pyydysten sijainti ja suuruus voidaan arvioida. 2. Merkkipoijut ja muut niiden kaltaiset kelluvat välineet, joiden tarkoituksena on ilmaista kiinteiden pyydysten sijainti, on merkittävä selkeästi kaikkina aikoina sen aluksen kirjaimin ja/tai numeroin, jolle pyydykset kuuluvat. 3. Kalojen yhteenkokoamiseen käytettävien välineiden on oltava selkeästi ja pysyvästi merkittyjä sen aluksen kirjaimin ja/tai numeroin, jolle pyydykset kuuluvat." "20d artikla Tilastotietojen ilmoittaminen tieteellisiä tarkoituksia varten 1. Jäsenvaltioiden on toimitettava IOTC:n sihteeristölle sähköisesti liitteessä IV tarkoitettujen, tilastotietojen luovuttamista koskevien menettelyjen mukaisesti ja siten, että komissiolla on sähköinen pääsy näihin tietoihin, tiedot seuraavista seikoista: a) edellä 1 artiklassa tarkoitettujen lajien saaliit ja pyyntiponnistus edellisenä vuonna; b) edellä 1 artiklassa tarkoitettujen lajien koot edellisenä vuonna; c) tonnikalojen pyynti kelluvien esineiden avulla, myös kalojen yhteenkokoamisessa käytetyt välineet. 2. Jäsenvaltioiden on luotava 1 kohdassa säädetyt tilastotiedot sisältävä tietokanta, johon komissiolla on sähköinen pääsy." "2 jakso Satamissa suoritettavat tarkastusmenettelyt" "20 e artikla Asetuksen 10, 12, 13, 14 ja 15 artiklan säännöksiä sovelletaan soveltuvin osin." "3 jakso Valtiottomiin ja muiden kuin sopimuspuolten aluksiin sovellettavat erityistoimenpiteet" "21 artikla Havainnot 1. Alueella luvallisesti kalastavien yhteisön kalastusalusten päälliköiden on ilmoitettava kansallisille viranomaisilleen havainnoistaan, jotka koskevat sellaisia muiden kuin sopimuspuolten aluksia, joiden epäillään tai tiedetään kalastavan alueella isosilmätonnikalaa, keltaevätonnikalaa ja boniitteja. 2. Jäsenvaltioiden on toimitettava nämä tiedot viipymättä komissiolle, joka lähettää ne edelleen IOTC:lle." "21 a artikla Kalastustoimien valvonta Asetuksen 18 artiklan säännöksiä sovelletaan soveltuvin osin." "21 b artikla Alukset, joiden epäillään harjoittaneen laitonta, ilmoittamatonta ja sääntelemätöntä kalastusta alueella Asetuksen 19 b artiklan säännöksiä sovelletaan soveltuvin osin." 11. Lisätään tämän asetuksen liitteessä olevat tiedot liitteiksi III ja IV. 2 artikla Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä Neuvoston puolesta Puheenjohtaja LIITE "LIITE III Liite II Malli vuotuiseksi ilmoitukseksi suurten pitkäsiima-alusten ICCATin hoitovaatimusten soveltamisesta a. Toimenpiteet kalastuspaikoilla >TAULUKON PAIKKA> b. Toimenpiteet jälleenlaivausten yhteydessä (kalastuspaikalla tai purkusatamassa) >TAULUKON PAIKKA> c. Toimenpiteet purkusatamissa >TAULUKON PAIKKA> LIITE IV Saalis- ja pyyntiponnistustiedot Pintakalastus: saalistiedot nimellispainona ja pyyntiponnistustiedot kalastuspäivinä (kurenuotta, vapapyydykset, troolit ja ajoverkot) on toimitettava IOTC:lle vähintään 1º:n tarkkuudella mitatuilla tilastoruuduilla kerran kuukaudessa. Kurenuottakalastusta koskevat tiedot on esitettävä kalaparvityypin mukaisesti. Tiedot on mieluiten muunnettava pyydyskohtaisiksi kansallisiksi kuukausisaaliiksi. IOTC:lle on toimitettava säännöllisesti kalastuspäiväkirjojen tietoja vastaavat muuntokertoimet. Pitkäsiimakalastus: pitkäsiimakalastuksen saalis- ja pyyntiponnistustiedot on toimitettava IOTC:lle lukumääränä ja painona 5º:n tarkkuudella mitatuilla tilastoruuduilla kuukausittain ja pyyntiponnistus on ilmoitettava koukkujen lukumääränä. Tiedot on mieluiten muunnettava maan kuukausittaisiksi kokonaissaaliiksi. IOTC:lle on toimitettava säännöllisesti kalastuspäiväkirjojen tietoja vastaavat muuntokertoimet. Pienimuotoinen kalastus, puoliteollinen kalastus ja urheilukalastus: saalis-, pyyntiponnistus- ja kokotiedot on myös toimitettava IOTC:lle kuukausittain näiden tietojen keruun ja käsittelyn suhteen sopivimpien maantieteellisten sijaintien perusteella. Kalojen kokoa koskevat tiedot Koska kokoa koskevat tiedot ovat avainasemassa arvioitaessa useimpien tonnikalalajien kantoja, nämä tiedot ja erityisesti tiedot siitä, kuinka paljon kaloja on kaiken kaikkiaan mitattu, on toimitettava säännöllisesti 5°:n tarkkuudella mitatuilla tilastoruuduilla kuukausittain sekä pyydysten ja hyödyntämistavan mukaan (esimerkiksi kurenuottaa käyttävien alusten osalta kalastaminen keinotekoisilla hylyillä tai vapaiden parvien kalastaminen). Tämä koskee kaikkia kalastustapoja ja kaikkia lajeja, jotka ovat IOTC:n kannalta merkityksellisiä. Kalojen kokoa koskevat otantaohjelmat on mieluiten toteutettava tiukan järjestelmällisen ja hyvin kuvatun satunnaisotantasuunnitelman mukaisesti. Tämä on välttämätöntä vääristymättömien tietojen saamiseksi pyydettyjen kalojen koosta. Otoksen vaadittu tarkka koko saattaa vaihdella lajin mukaan (eri parametrien perusteella), mutta tiedonkeruuta ja tilastoja käsittelevän pysyvän työryhmän tehtävänä on määritellä tarkasti otoksen suuruus. IOTC:lle olisi pystyttävä toimittamaan yksityiskohtaisemmat tiedot, esimerkiksi kalojen otoskohtainen koko, jos työryhmä katsoo sen tarpeelliseksi. Tietoja käsitellään luottamuksellisesti. Tonnikalojen pyynti kelluvien esineiden avulla, myös kalojen yhteenkokoamisessa käytetyt välineet Jotta IOTC pystyisi paremmin ymmärtämään sen toimivalta-alueella kalastusta harjoittavien laivueiden pyyntiponnistuksen rakenteellista kehitystä, lisätietojen saaminen on välttämätöntä. Koska apualukset ja kalojen kokoamisessa käytetyt välineet kuuluvat erottamattomana osana kurenuottakalastukseen, IOTC:lle on toimitettava säännöllisesti seuraavat tiedot: Apualusten määrä ja näiden alusten ominaisuudet: (i) asianomaisten maiden lipun alla kalastavat alukset, (ii) näiden maiden lipun alla kalastusta harjoittavia nuottaa käyttäviä aluksia avustavat alukset, tai (iii) alukset, jotka saavat harjoittaa kalastusta asianomaisten maiden yksinomaisella talousalueella ja jotka ovat toimineet IOTC:n toimivalta-alueella. Apualusten toiminnan taso: myös merellä vietetyt päivät 1°:n tarkkuudella mitatuilla tilastoruuduilla kuukaudessa. Lisäksi sopimuspuolten ja yhteistyössä toimivien muiden osapuolten on tehtävä parhaansa toimittaakseen tiedot kalojen yhteenkokoamisessa käytettyjen välineiden kokonaismäärästä ja näiden välineiden tyypistä: välineet, joita laivue on käyttänyt, 5°:n tarkkuudella mitatuilla tilastoruuduilla kuukaudessa. Täsmällisyys tietojen toimittamisessa IOTC:lle Jotta kantoja voidaan seurata ja tietoja analysoida, sihteeristön on ehdottomasti saatava tiedot ajoissa. Tämän vuoksi suositellaan seuraavien yleisten sääntöjen pakollista soveltamista. Pinta-alusten ja rannikolla toimivien alusten (myös apualusten) on toimitettava tiedot mahdollisimman varhain, mutta viimeistään ennen kunkin vuoden 30 päivää kesäkuuta edellisen vuoden osalta. Avomerellä kalastavien pitkäsiima-alusten on toimitettava alustavat tiedot mahdollisimman varhain, mutta viimeistään ennen kunkin vuoden 30 päivää kesäkuuta edellisen vuoden osalta. Niiden on toimitettava harjoittamaansa kalastusta koskevat lopulliset arviot ennen kunkin vuoden 30 päivää joulukuuta edellisen vuoden osalta. Tietojen toimittamisen nykyisiä määräaikoja saatetaan tiukentaa myöhemmin, sillä tiedonsiirtokeinot ja tietojenkäsittelyjärjestelmät nopeutuvat koko ajan ja tietojen siirtoon kuluu näin ollen vähemmän aikaa."